钦定古今图书集成/方舆汇编/职方典/第1412卷 > 《重修柳州儒学碑记》明·王启元
## 钦定古今图书集成/方舆汇编/职方典/第1412卷 > 《重修柳州儒学碑记》明·王启元

“尝观豪杰之生，有功于世道也。人皆以为地灵使然，
余独归其权于天”，何也？柳之山川甲天下，盖天地开
辟而已然矣。河东柳子厚以唐之文臣，来为吾郡刺
史，则天所以开吾柳也。至我朝嘉靖间，两广制台张
襄惠以大征五都至，始筑三关外城，建《镇粤》楼于府
城之北，郡伯江公实董成焉。自是登楼瞻望，山川之
秀，罗列于前，应接不暇，而天下奇观，若聚而供吾之
目赏，则天所以培吾柳也。曾未数年，徐司空以文学
鸣，余司马以清节著，张司寇以忠谏显，皆府庠也。书
之国史，传之海内，天下仰之如景星庆云，则天所以
彰吾柳也。兹崇祯戊辰，我郡伯江右胡公，由南秋官
郎擢守吾柳，谒庙既竣，随召诸生，面谕之曰：“柳之山
川，则信称美矣，府庠之三大老，亦既应运而生矣。吾
意殆不止此。试思以琼山之为海外也，而丘文庄蜚
东壁之声；以交趾之炎方也，而姜公辅树南冠之帜：
此犹远言之也。而西粤之先，以宏才翼世庙，不有蒋
文定乎？以雅望佐穆宗，不有吕文简乎？权之在天，原
不以地限人，此其左券矣。夫豪杰所为，上有功社稷、
下有功生民；人臣以人事君，莫大于此。吾借手诸生，
以效事君之万一矣。”先是，本庠二师全君、廖君与诸
生议镇粤，于学少远，然且迅发于三大老。倘于学后
建尊经阁，则主山特盛，宜有进于前如公所期许者。
至是，以为请。公曰：“成大功者，必以其渐。吾将以《明伦》
诸庑”为建阁之端矣。且首重大伦，文以经术，尤教序
也。命匠鸠工，亟举其事。本道陈公、本县张公咸喜捐
金为助，而以巡检杨玉瑚督修。虽经阁有待，而堂庑
落成，规模宏远矣，则天所以新吾柳也。因念豪杰之
士，古称无待而兴。矧一府庠也，子厚开之，襄惠培之，
三大老彰之，已若正鹄之高悬者。然乃我郡伯胡公
复从而鼎新焉。中兴之功与开创等，且宜进于前。有
二师之言在，又若圣铎之深警者然岂非天所以眷
吾柳者哉？诸生勉之，其无负公之期许可矣。敬述始
末，纪之于石，俾知建阁盖徼以大吾柳，愿公功以时
续，庶有以慰诸生之厚望云。胡公讳世儁，江右南昌
人。